સોળેક વર્ષની ઉમરે વિધવા બનેલી મૃણાલે ત્રીસ વર્ષની ઉગ્ર તપશ્ચર્યા પછી, પરમ પવિત્ર તપસ્વિની અને રાજવિદ્યાત્રી રૂપે પોતાની દેહદમનમૂલક સંયમસાધના અને જપ-તપની ઉપાસનાથી રાજા-રાણી, રાજ્કુમાર અકલંકચરિત (સત્યાશ્રય), વિલાસવતી, દાસ-દાસીઓ, પ્રજાજનો અને સામંત - મહાસામંત આદિ સર્વને એટલી હદે પ્રભાવિત કરેલા છે કે આત્યંતિક આચાર-વિચારનાં નિયંત્રણ અને આનંદ - ઉત્સાહના નિષેધથી મનોમન અકળાય તો પણ તેઓ તેની સામે હરફ ઉચ્ચારી શક્તાં નથી, તેનો બોલ ઉથાપી શકતાં નથી.